**..…. sz. napirend**

**Előterjesztve:**

Költségvetési, Pénzügyi és

Vagyonnyilatkozatokat

Ellenőrző Bizottsághoz

***E L Ő T E R J E S Z T É S***

**a Képviselő-testület 2017. október 26-i rendes ülésére**

**Tárgy:** Javaslat Budapest Főváros II. Kerületi Önkormányzat Képviselő-testületének az építményadóról és a magánszemélyek kommunális adójáról szóló 57/1996.(XII.23.) önkormányzati rendeletének módosítására

**Készítette:** ………………………….

dr. Kőműves László, Adóügyi Osztályvezető

**Egyeztetve:** ………………………….

Viziné dr. Magyarosi Szilvia, Aljegyző, Igazgató

………………………….

Dankó Virág, Alpolgármester

**Látta:** …………………………..

dr. Szalai Tibor, Jegyző

………………………….

dr. Murai Renáta, Jegyzői Igazgató

***A napirend tárgyalása zárt ülést nem igényel***

**Tisztelt Képviselő-testület!**

Az Országgyűlés az egyes pénzügyi és gazdasági tárgyú törvények módosításáról szóló 2016. évi CLXXXII. törvénnyel módosította a helyi adókról szóló 1990. évi C. törvény (a továbbiakban: *Htv.*) építményadóra vonatkozó néhány rendelkezését.

E módosítás értelmében 2018. január 1-jétől **építményadó kötelezettséget lehet megállapítani** az Önkormányzat illetékességi területén lévő ingatlanon elhelyezett, a településkép védelméről szóló törvény szerinti **reklámhordozó** után.

A településkép védelméről szóló 2016. évi LXXIV. törvény 11/F. § 4. pontja alapján **reklámhordozó:** a funkcióját vagy létesítésének célját tekintve túlnyomórészt az e törvény szerinti reklám közzétételét, illetve elhelyezését biztosító, elősegítő vagy támogató eszköz, berendezés, létesítmény.

Az **adó alanya** – hasonlóan a többi helyi adóhoz – az, aki az év első napján a reklámhordozó Polgári Törvénykönyv szerinti tulajdonosa.

Az **adókötelezettség** a reklámhordozó elhelyezésére vonatkozó hatósági engedély kiadását, engedély hiányában a reklámhordozó ingatlanon való elhelyezését követő év első napján keletkezik. Megszűnik a reklámhordozó lebontása, eltávolítása vagy megsemmisülése, de legkorábban az adókötelezettség keletkezése évének utolsó napjával.

Az **adó alapja** a reklámhordozó reklámközzétételre használható, m2-ben - két tizedesjegy pontossággal - számított felülete, **mértékének felső határa** 12 000 Ft/m2.

Az Önkormányzat Képviselő-testületének így biztosított a lehetőség, hogy a helyi sajátosságokat mérlegelve, a reklámhordozók négyzetmétere után 0 - 12 000 forint összegben építményadót vessen ki azok tulajdonosaira.

Az alábbi reklámokra (reklámhordozókra) az építményadó hatálya – a településkép védelméről szóló törvény alapján – nem terjed ki:

*-* a cégtábla, üzletfelirat, a vállalkozás használatában álló ingatlanon elhelyezett, a vállalkozást népszerűsítő egyéb felirat és más grafikai megjelenítés,

*-* az üzlethelyiség portáljában (kirakatában) elhelyezett gazdasági reklám,

*-* a járművön elhelyezett gazdasági reklám, továbbá

*-* a tulajdonos által az ingatlanán elhelyezett, annak elidegenítésére vonatkozó ajánlati felhívás (hirdetés), valamint a helyi önkormányzat által lakossági apróhirdetések közzétételének megkönnyítése céljából biztosított táblán vagy egyéb felületen elhelyezett, kisméretű hirdetések;

Az **adóigazgatási eljárás** az építményadóval megegyező módon történik, vagyis a reklámhordozó tulajdonosa megteszi a bevallást, majd hatósági adó-megállapítás útján határozatban kerül előírásra a fizetendő adó összege. Bevallás hiányában adóellenőrzési eljárás keretében kell bizonyítani (felkutatni) a tulajdonos személyét, illetve helyszíni szemle lefolytatását követően megállapítani a reklámhordozó alapterületét.

Arra vonatkozóan nem rendelkezünk adatokkal, hogy mely cégnek hány négyzetméteralapterületű reklámhordozó áll a tulajdonában, így előzetesen nem lehet megbecsülni a várható adóbevétel nagyságát.

Mivel Budapest Főváros II. Kerületi Önkormányzat illetékességi területén jelenleg hatályban van az építményadóról és a magánszemélyek kommunális adójáról szóló 57/1996.(XII.23.) önkormányzati rendelet, ezért a reklámhordozóra vonatkozó építményadó-kötelezettség e helyi adórendelet módosításával, s nem pedig új adórendelet megalkotásával valósítandó meg. Adórendeletünk módosítása nem nagy terjedelmű, mivel a Htv. rendelkezéseit – az előző évek gyakorlatának megfelelően – nem vesszük át, így nem kell szabályozni az adókötelezettségre, az adó alanyára, valamint az adókötelezettség keletkezésére, változására és megszűnésére vonatkozó rendelkezéseket, hanem csak az adó alapját és mértékét. Adómentesség értelemszerűen nem állapítandó meg. Az adó mértékét e tervezet a maximális 12 000 Ft/m2-ben szabályozza.

Kérjük a Tisztelt Képviselő-testületet az előterjesztés megtárgyalására és az előterjesztésben részletezett változtatások figyelembevételével elkészített rendeletmódosítási javaslatnak megfelelően a rendelet megalkotására.

A rendelettervezetet megtárgyaló bizottság véleményét a Képviselő-testület ülésén ismerteti.

A 6. oldalon kezdődő rendelet elfogadása minősített többségű szavazást igényel.

Budapest, 2017. október 24.

**Dr. Láng Zsolt**

**polgármester**

**Budapest Főváros II. Kerületi Önkormányzat Képviselő-testületének …/2017. (…) önkormányzati rendelete az építményadóról és a magánszemélyek kommunális adójáról szóló 57/1996.(XII. 23.) önkormányzati rendelet módosításáról**

|  |  |
| --- | --- |
| Jelenlegi szabályozás | Javasolt módosítás |
| 5. §   1. Mentes az adó alól: 2. az a látási fogyatékos személy, aki vakok személyi járadékában, vagy fogyatékossági támogatásban részesül, 3. aki hadigondozottak ellátási formáiban részesül, 4. az a 70. életévét betöltött gépjárműtároló tulajdonos, akinek a vele közös háztartásban élő közeli hozzátartozójának jövedelmét is figyelembe véve az egy főre jutó jövedelme nem éri el a tárgyév január 1-én érvényes legalacsonyabb öregségi nyugdíj összegének kétszeresét, feltéve, hogy a rendeltetésszerűen használt gépjárműtároló és az életvitelszerűen lakott ingatlan az ingatlan-nyilvántartásban azonos helyrajzi számon szerepel, vagy azonos társasházon belül van. | Budapest Főváros II. Kerületi Önkormányzat Képviselő-testülete a helyi adókról szóló 1990. évi C. törvény 1. § (1) bekezdésében foglalt felhatalmazás alapján, Magyarország helyi önkormányzatairól szóló 2011. évi CLXXXIX. törvény 23. § (5) bekezdés 15. pontjában meghatározott feladatkörében eljárva az alábbi rendeletet alkotja:  1. §  Az építményadóról és a magánszemélyek kommunális adójáról szóló 57/1996.(XII.23.) önkormányzati rendelet (a továbbiakban: R.) 5. § (1) bekezdése helyébe a következő rendelkezés lép:  „(1) Mentes az adó alól - ide nem értve a reklámhordozó után fizetendő építményadót -:   1. az a látási fogyatékos személy, aki vakok személyi járadékában, vagy fogyatékossági támogatásban részesül, 2. aki hadigondozottak ellátási formáiban részesül, 3. az a 70. életévét betöltött gépjárműtároló tulajdonos, akinek a vele közös háztartásban élő közeli hozzátartozójának jövedelmét is figyelembe véve az egy főre jutó jövedelme nem éri el a tárgyév január 1-én érvényes legalacsonyabb öregségi nyugdíj összegének kétszeresét, feltéve, hogy a rendeltetésszerűen használt gépjárműtároló és az életvitelszerűen lakott ingatlan az ingatlan-nyilvántartásban azonos helyrajzi számon szerepel, vagy azonos társasházon belül van.” |
|  | 2. §  Az R. a 7. §-t követően a következő 7/A. §-sal egészül ki:  „7/A.§  (1) Reklámhordozó esetében az adó alapja, a reklámhordozó reklámközzétételre használható, m2-ben - két tizedesjegy pontossággal – számított felülete.  (2) Az adó évi mértéke 12 000.- forint/m2.” |
|  | 3. §  Jelen rendelet 2018. január 1. napján lép hatályba és az azt követő napon törvény erejénél fogva hatályát veszti. |

**Budapest Főváros II. Kerületi Önkormányzat Képviselő-testületének**

**…../2017.(.…) önkormányzati rendelete**

**az építményadóról és a magánszemélyek kommunális adójáról szóló**

**57/1996.(XII.23.) önkormányzati rendelet módosításáról**

Budapest Főváros II. Kerületi Önkormányzat Képviselő-testülete a helyi adókról szóló 1990. évi C. törvény l. § (1) bekezdésében foglalt felhatalmazás alapján, Magyarország helyi önkormányzatairól szóló 2011. évi CLXXXIX. törvény 23. § (5) bekezdés 15. pontjában meghatározott feladatkörében eljárva az alábbi rendeletet alkotja:

**1. §**

Az építményadóról és a magánszemélyek kommunális adójáról szóló 57/1996.(XII.23.) önkormányzati rendelet (a továbbiakban: R.) 5. § (1) bekezdése helyébe a következő rendelkezés lép:

„(1) Mentes az adó alól – ide nem értve a reklámhordozó után fizetendő építményadót -:

1. az a látási fogyatékos személy, aki vakok személyi járadékában, vagy fogyatékossági támogatásban részesül,
2. aki hadigondozottak ellátási formáiban részesül,
3. az a 70. életévét betöltött gépjárműtároló tulajdonos, akinek a vele közös háztartásban élő közeli hozzátartozójának jövedelmét is figyelembe véve az egy főre jutó jövedelme nem éri el a tárgyév január 1-én érvényes legalacsonyabb öregségi nyugdíj összegének kétszeresét, feltéve, hogy a rendeltetésszerűen használt gépjárműtároló és az életvitelszerűen lakott ingatlan az ingatlan-nyilvántartásban azonos helyrajzi számon szerepel, vagy azonos társasházon belül van.”

**2. §**

Az R. a 7. §-t követően a következő 7/A. §-sal egészül ki:

„7/A. §

(1) Reklámhordozó esetében az adó alapja, a reklámhordozó reklámközzétételre használható, m2-ben - két tizedesjegy pontossággal – számított felülete.

(2) Az adó évi mértéke 12 000.- forint/m2”

**3. §**

Jelen rendelet 2018. január 1. napján lép hatályba és az azt követő napon törvény erejénél fogva hatályát veszti.

|  |  |
| --- | --- |
| Dr. Láng Zsolt  polgármester | dr. Szalai Tibor  jegyző |

**Általános indokolás**

Az Országgyűlés az egyes pénzügyi és gazdasági tárgyú törvények módosításáról szóló 2016. évi CLXXXII. törvénnyel módosította a helyi adókról szóló 1990. évi C. törvény (a továbbiakban: *Htv.*) építményadóra vonatkozó néhány rendelkezését úgy, hogy a reklámhordozót, mint a reklám közzétételét biztosító eszközt, berendezést vagy létesítményt építményadó kötelezettség hatálya alá vonta. Így 2018. január 1-től az épületek mellett a reklámhordozók is adótárgynak minősülnek.

Ennek elengedhetetlen feltétele, hogy a Képviselő-testület módosítsa a jelenleg hatályos, az építményadóról és a magánszemélyek kommunális adójáról szóló 57/1996.(XII.23.) önkormányzati rendeletét (helyi adórendelet), annak kiegészítésével. Mivel e rendelet eddig is azt a szabályozási módot követte, hogy nem vette át, azaz nem ismételte meg a *Htv.* normaszövegét, így a jelenlegi módosítás minimális terjedelmű, csak az adó alapját és annak mérték érinti.

**Részletes indokolás**

*Az 1. §-hoz*

A *Htv.* alapján a reklámhordozó is építményadó hatálya alá tartozik, így értelemszerűen erre az adótárgyra is vonatkozik a helyi adórendelet minden, építményadóra vonatkozó rendelkezése, így az adómentesség is. Mivel az alanyi adómentesség címszó alatt szabályozott mentességi körülményekből nem derül ki, hogy kizárólag épületre, vagy annak bizonyos helyiségeire vonatkoznak, ezért módosítás nélkül alkalmazható lenne a reklámhordozóra is. Ezért fontos módosítani a helyi adórendelet 5. § (1) bekezdését az „ide nem értve a reklámhordozó után fizetendő építményadót” szövegrésszel. A mentességi körülmények, melyek továbbra is alkalmazandók az épület után megállapított építményadó vonatkozásában, nem változnak.

*A 2. §-hoz*

Az adó alapját, valamint annak mértékét határozza meg a *Htv.* vonatkozó rendelkezései alapján.

*A 3. §-hoz*

Hatályba léptető rendelkezést tartalmaz.